**Hodnotenie predmetu NKK- Nemčina krok za krokom**

Hodnotenie výsledkov na hodinách nemeckého jazyka má výrazne motivačnú funkciu. Učitelia sa dohodli, že predmet bude klasifikovaný známkou, ale veľký priestor je aj na slovné hodnotenie.

Treba oceniť nielen výkon, ale predovšetkým snahu žiakov. To pôsobí po pozitívne a povzbudzujúco. Treba často chváliť, verbálne aj neverbálne vyjadriť podporu. môžu byť pečiatky, samolepky, drobné predmety, slovné hodnotenie i známku v žiackej knižke, verbálnu pochvalu je vhodné povedať v cieľovom jazyku. Slabší výkon žiaka nekritizujeme, nezosmiešňujeme, ale povzbudíme k lepšiemu výkonu. Jednotkou môžeme ohodnotiť aj zlepšenie, snahu, pokrok.

Žiaci sa  najprv oboznamujú so zvukovou podobou nemeckého jazyka – pomocou audio-lingválnej metódy. Dlhší čas teda len počúvajú a verbálne napodobňujú. Samozrejmosťou je využívanie veľkého počtu názorných pomôcok a manuálnych zručností.

Prínosom pre efektívne vyučovanie je hravý spôsob prijímania informácií.

Kľúčovými kompetenciami v oblasti jazykovej prípravy v 1. ročníku sú: porozumieť (počúvať, čítať), hovoriť (ústna interakcia). V 2. ročníku ich naďalej rozvíjame.

Používame rôzne formy nácviku, zaradíme didaktické hry, piesne, riekanky, pohybovú improvizáciu. O pravopise, výslovnosti neformulujeme žiadne pravidlá, jazyk sprostredkúvame ako celok.

Na vyučovaní NKK je dôležité –

- vzbudiť a udržať záujem žiakov o nemecký jazyk, uvedomovať si nevyhnutnosť cudzojazyčnej gramotnosti v súčasnosti,

- popri počúvaní, hovorení, imitovaní postupne nacvičovať čítanie a písanie v nemeckom jazyku – 2. ročník,

- dbať na správnu artikuláciu hlások, ktoré sa nevyskytujú v materinskom jazyku,

- od spontánnych hier prejsť k zámernej práci s jazykovým materiálom,

- rozvíjať pamäť, kreativitu, cit pre správnu artikuláciu,

- jednoduché ústne dorozumenie sa v každodenných situáciách,

- porozumieť pokynom,

- porozumieť jednoduchým textom.